## Διαδικασία Δ.ΙΙΙ\_4: Επιθεώρηση από Αρχή Πιστοποίησης

**1. Σκοπός**

Σκοπός της διαδικασίας είναι η περιγραφή της επιθεώρησης που διενεργεί η Αρχή Πιστοποίησης κατά το άρθρο 10 του Ν. 4314/2015.

**2. Πεδίο εφαρμογής**

Η διαδικασία ενεργοποιείται και εφαρμόζεται από την Αρχή Πιστοποίησης, στις περιπτώσεις που εντέλλεται να διενεργήσει επιθεωρήσεις με βάση τα πορίσματα ελέγχου της Αρχής Ελέγχου ή άλλων ελεγκτικών αρχών/ οργάνων (εθνικών ή ενωσιακών). Επιπλέον, διενεργεί ad hoc επιθεωρήσεις, προκειμένου να αποκτήσει βεβαιότητα για την επιλεξιμότητα των δηλούμενων δαπανών.

**3. Θεσμικό Πλαίσιο**

Κανονισμός 1303/2013:

* Άρθρο 122, παρ. 2 και Άρθρο 143

Νόμος 4314/2014:

* Άρθρα 10, 33 και 71

Κοινή Υπουργική Απόφαση Δημοσιονομικών Διορθώσεων

**4. Περιγραφή**

* 1. **Προετοιμασία για τη διενέργεια Επιθεώρησης**

Η Αρχή Πιστοποίησης προβαίνει στις ενέργειες προετοιμασίας για τη διενέργεια επιθεώρησης σε Πράξη/ Υποέργα Δικαιούχου ή/και στον ίδιο το Δικαιούχο. Η επιθεώρηση γίνεται επιτοπίως στην έδρα του Δικαιούχου ή/και στον τόπο υλοποίησης Πράξης εάν το φυσικό αντικείμενο της Πράξης δεν είναι δυνατό να επαληθευτεί στην έδρα του Δικαιούχου. Επίσης, δύναται να πραγματοποιηθεί στην έδρα της ΔΑ ή του ΕΦ.

1. *Ορισμός οργάνου επιθεώρησης*

Για τη διενέργεια της επιθεώρησης, ορίζεται όργανο επιθεώρησης. Στη σχετική Απόφαση ορισμού, προσδιορίζονται:

* το αντικείμενο της επιθεώρησης (Πράξη/ Υποέργα ή/ και ο φορέας που θα επιθεωρηθεί),
* το άτομο ή τα άτομα που συμμετέχουν στην επιθεώρηση (στελέχη της ΑΠ ή/και εξωτερικοί συνεργάτες),
* ο χρόνος διενέργειας της επιθεώρησης.

Το όργανο επιθεώρησης ορίζεται με Απόφαση του Προϊσταμένου της ΑΠ *(Ε.ΙΙΙ.4\_1 Απόφαση Συγκρότησης Οργάνου Επιθεώρησης).*

1. *Συλλογή στοιχείων*

Το όργανο της επιθεώρησης, ανάλογα με το αντικείμενο της επιθεώρησης, προβαίνει στη συγκέντρωση των απαραίτητων στοιχείων μέσω του ΟΠΣ, ενώ δύναται να ζητήσει και επιπλέον στοιχεία από την αρμόδια ΔΑ ή ΕΦ ή το Δικαιούχο από το φυσικό αρχείο που τηρούν.

Τα προς επαλήθευση στοιχεία (σημεία ελέγχου) αποτυπώνονται σε σχετική *Λίστα Επιθεώρησης*. Ανάλογα με το είδος της Πράξης και το στάδιο εξέλιξής της (υλοποίηση ή ολοκλήρωση), η Αρχή Πιστοποίησης αξιοποιεί σχετικά τυποποιημένα έντυπα που έχουν αναπτυχθεί και συνοδεύουν Διαδικασίες του ΣΔΕ για επιτόπιες επαληθεύσεις και τα προσαρμόζει κατά περίπτωση, εφόσον απαιτείται.

1. *Ενημέρωση επιθεωρούμενου φορέα (Δικαιούχο)*

Η Αρχή Πιστοποίησης, ανάλογα με το αντικείμενο της επιθεώρησης, ενημερώνει μέσω *επιστολής* τον επιθεωρούμενο φορέα (Δικαιούχο) για την επικείμενη επιθεώρηση, καθώς και για όλα τα στοιχεία και το προσωπικό που πρέπει να βρίσκονται στη διάθεση του Οργάνου Επιθεώρησης, κατά τη διάρκεια της επιτόπιας επιθεώρησης. Στην περίπτωση που η επιθεώρηση προβλέπεται να πραγματοποιηθεί στην έδρα της ΔΑ ή του ΕΦ, η Αρχή Πιστοποίησης ενημερώνει τη ΔΑ ή τον ΕΦ για την επικείμενη επιθεώρηση.

* 1. **Διενέργεια Επιθεώρησης - Σύνταξη Έκθεσης**

Η επιτόπια επιθεώρηση πραγματοποιείται με βάση τη σχετική *Λίστα Επιθεώρησης* που έχει επιλεγεί κατά τα αναφερόμενα στο βήμα ii. Η Λίστασυμπληρώνεται από το Όργανο Επιθεώρησης, το οποίο, κατά τη διενέργειά της, συγκεντρώνει και τα απαραίτητα αποδεικτικά στοιχεία προκειμένου να καταστεί δυνατή η σχετική τεκμηρίωση.

Σε περίπτωση που κατά την ολοκλήρωση της επιθεώρησης, δεν είναι διαθέσιμο το σύνολο των στοιχείων τεκμηρίωσης που απαιτούνται, τότε το Όργανο Επιθεώρησης ζητεί την αποστολή συμπληρωτικών στοιχείων εγγράφως εντός περιορισμένης προθεσμίας, η οποία δεν θα πρέπει να ξεπερνά τις πέντε (5) ημερολογιακές ημέρες.

Με βάση τη συμπληρωμένη *Λίστα Επιθεώρησης* και τα λοιπά αποδεικτικά στοιχεία που συγκεντρώθηκαν τόσο κατά τη διάρκεια όσο και μετά τη λήξη της επιθεώρησης, το Όργανο Επιθεώρησης συντάσσει *Έκθεση Επιθεώρησης*, η οποία περιλαμβάνει συμπεράσματα και τυχόν συστάσεις που βασίζονται σε σαφή και τεκμηριωμένη ανάλυση των εντοπισμένων προβλημάτων και των συνεπειών τους. Για την *Έκθεση Επιθεώρησης*, η Αρχή Πιστοποίησης αξιοποιεί σχετικά τυποποιημένα έντυπα που έχουν αναπτυχθεί και συνοδεύουν Διαδικασίες του ΣΔΕ για επιτόπιες επαληθεύσεις και τα προσαρμόζει κατά περίπτωση, εφόσον απαιτείται.

Στην περίπτωση που κατά την επιθεώρηση διαπιστώνεται παρατυπία και αφορά δαπάνες για τις οποίες έχει καταβληθεί η αντίστοιχη δημόσια συνεισφορά, αυτή αναφέρεται στην *Έκθεση Επιθεώρησης* με κατάλληλη τεκμηρίωση και αναφορά των διατάξεων που παραβιάστηκαν και προτείνεται δημοσιονομική διόρθωση και, στις περιπτώσεις που προβλέπονται από την παρ. 3 του άρθρου 33 του Ν. 4314/2014, ανάκτηση των ποσών που έχουν καταβληθεί αχρεωστήτως ή παρανόμως.

Εφόσον κατά τη διάρκεια σύνταξης της Έκθεσης θεωρηθεί σκόπιμο, το Όργανο που διενήργησε την επιθεώρηση δύναται να ζητήσει συμπληρωματικά στοιχεία τα οποία πρέπει να προσκομιστούν εντός πέντε (5) ημερολογιακών ημερών.

Η *Έκθεση Επιθεώρησης* συντάσσεται από το Όργανο Επιθεώρησης εντός τριάντα (30) ημερολογιακών ημερών από την ολοκλήρωση της επιθεώρησης.

Η Έκθεση εγκρίνεται από τον Προϊστάμενο της Αρχής Πιστοποίησης και καταχωρίζεται από το Όργανο Επιθεώρησης στο ΟΠΣ, εντός τριών (3) εργάσιμων ημερών από την έγκρισή της.

* 1. **Κοινοποίηση Έκθεσης**

Ανάλογα με τα συμπεράσματα/ πορίσματα της Έκθεσης, η Αρχή Πιστοποίησης κοινοποιεί την *Έκθεση* *Επιθεώρησης* στο Δικαιούχο ως ακολούθως:

* στην περίπτωση που η Έκθεση δεν περιλαμβάνει συστάσεις ή παρατυπίες, εντός δέκα (10) ημερολογιακών ημερών από την έγκρισή της,
* στην περίπτωση που η Έκθεση περιλαμβάνει συστάσεις ή/ και παρατυπίες, εντός δέκα (10) ημερολογιακών ημερών από την έγκρισή της, μέσω συστημένης επιστολής ή/ και με απόδειξη παραλαβής, προκειμένου ο Δικαιούχος να διατυπώσει αντιρρήσεις.

Επίσης, κοινοποιεί την *Έκθεση* στην αρμόδια ΔΑ/ ΕΦ, ώστε να λάβει γνώση των συμπερασμάτων αυτής.

Η *Έκθεση Επιθεώρησης* με τη *Λίστα* και τα συνημμένα αποδεικτικά στοιχεία, τα αποδεικτικά γνωστοποίησης της έκθεσης στο φορέα κλπ., αρχειοθετούνται από το Όργανο Επιθεώρησης σε σχετικό φυσικό φάκελο που τηρείται στην Αρχή Πιστοποίησης.

* 1. **Διαδικασία αντιρρήσεων - οριστικοποίηση Έκθεσης Επιθεώρησης - έκδοση Απόφασης**

Ο Δικαιούχος δύναται να υποβάλει στην Αρχή Πιστοποίησης εγγράφως τις αντιρρήσεις του, εντός δεκαπέντε (15) ημερολογιακών ημερών από την παραλαβή από αυτόν της *Έκθεσης Επιθεώρησης*.

Οι αντιρρήσεις εξετάζονται από την Αρχή Πιστοποίησης εντός δεκαπέντε (15) ημερολογιακών ημερών από την υποβολή τους.

Σε περίπτωση που απαιτείται περαιτέρω διερεύνηση, προκειμένου να ληφθεί απόφαση για το βάσιμο ή μη των αντιρρήσεων που υποβλήθηκαν, δύναται να διενεργείται άμεσα συμπληρωματική επιθεώρηση από το ίδιο όργανο που διενήργησε την αρχική επιθεώρηση, με την έκδοση νέας Απόφασης Συγκρότησης Οργάνου Επιθεώρησης. Στην περίπτωση αυτή, η Έκθεση ολοκληρώνεται εντός δέκα (10) ημερολογιακών ημερών από την ημερομηνία της διενέργειας της συμπληρωματικής επιθεώρησης.

Σε περίπτωση υποβολής αντιρρήσεων και μετά την εξέταση αυτών ή σε περίπτωση παρέλευσης άπρακτης της προθεσμίας υποβολής των αντιρρήσεων, η Έκθεση οριστικοποιείται.

Όταν η οριστική Έκθεση δεν προτείνει δημοσιονομική διόρθωση ή και ανάκτηση, αυτή εγκρίνεται από τον Προϊστάμενο της Αρχής Πιστοποίησης και κοινοποιείται στο Δικαιούχο, και στην αρμόδια ΔΑ/ ΕΦ, ώστε να λάβει γνώση των συμπερασμάτων αυτής και καταχωρίζεται στο ΟΠΣ από την ΑΠ. Όταν η Έκθεση περιλαμβάνει συστάσεις, η αρμόδια ΔΑ/ ΕΦ παρακολουθεί τη συμμόρφωση του Δικαιούχου (*βλ. Διαδικασία ΔII\_8).*

Όταν η οριστική Έκθεση προτείνει δημοσιονομική διόρθωση ή και ανάκτηση, αυτή εγκρίνεται από το Γενικό Γραμματέα Δημοσίων Επενδύσεων-ΕΣΠΑ. Στην περίπτωση αυτή, η Αρχή Πιστοποίησης προωθεί στο Γενικό Γραμματέα Δημοσίων Επενδύσεων-ΕΣΠΑ για έγκριση την οριστική *Έκθεση Επιθεώρησης* και την *Απόφαση Δημοσιονομικής Διόρθωσης (Ε.ΙΙ.7\_4).* Η οριστική *Έκθεση Επιθεώρησης* καταχωρίζεται στο ΟΠΣ από την ΑΠ.

Η *Απόφαση Δημοσιονομικής Διόρθωσης* και η οριστική Έκθεση Επιθεώρησης κοινοποιούνται στο Δικαιούχο με συστημένη επιστολή ή/ και με απόδειξη παραλαβής, στην Αρχή Ελέγχου και στην αρμόδια ΔΑ/ ΕΦ.

Η αρμόδια ΔΑ συντάσσει *Δελτίο Καταχώρισης Διορθώσεων (ΕΙΙ.7\_5),* μέσω του οποίου καταχωρίζει στο ΟΠΣ, εντός τριών (3) εργάσιμων ημερών από την παραλαβή της οριστικής *Έκθεσης Επιθεώρησης*, το ποσό της δημοσιονομικής διόρθωσης, μειώνοντας αντίστοιχα τα συγχρηματοδοτούμενα ποσά που έχουν ήδη καταχωρισθεί. Σημειώνεται ότι τα ποσά των δημοσιονομικών διορθώσεων που επιβάλλονται σε μία Πράξη δεν μπορούν να επαναχρησιμοποιηθούν για την εν λόγω Πράξη.

Η Απόφαση Δημοσιονομικής Διόρθωσης συνιστά και Απόφαση Ανάκτησης αχρεωστήτως ή παρανόμως καταβληθέντων ποσών στις περιπτώσεις που προβλέπονται από την παρ. 3 του άρθρου 33 του Ν. 4314/2014, οπότε και ενεργοποιείται η *Διαδικασία ΔΙΙΙ\_2: Ανάκτηση αχρεωστήτως ή παρανόμως καταβληθέντων ποσών*.

**ΕΝΔΕΙΞΕΙΣ ΑΠΑΤΗΣ**

Στην περίπτωση που στο πλαίσιο της επιθεώρησης, η Αρχή Πιστοποίησης εντοπίζει παρατυπία που κρίνει ότι ενέχει ένδειξη απάτης, ενεργοποιείται και η Διαδικασία: *Δ\_VIII\_2: Εξέταση ενδείξεων απάτης και αναφορά υπονοιών απάτης.*

**5. Σχετικά έντυπα**

|  |  |
| --- | --- |
| **Κωδικός** | **Περιγραφή** |
| Ε.ΙΙΙ.4\_1 | Απόφαση Συγκρότησης Οργάνου Επιθεώρησης |

Στη Διαδικασία αυτή, για τη *Λίστα Επιθεώρησης* και την *Έκθεση Επιθεώρησης*, η Αρχή Πιστοποίησης αξιοποιεί σχετικά τυποποιημένα έντυπα που έχουν αναπτυχθεί και συνοδεύουν Διαδικασίες του ΣΔΕ για επιτόπιες επαληθεύσεις και τα προσαρμόζει κατά περίπτωση, εφόσον απαιτείται.

Επίσης, στη Διαδικασία αυτή, χρησιμοποιούνται τα εξής τυποποιημένα έντυπα της Διαδικασίας ΔΙΙ\_7:

|  |  |
| --- | --- |
| **Κωδικός** | **Περιγραφή** |
| Ε.ΙΙ.7\_4 | Απόφαση Δημοσιονομικής Διόρθωσης/ Ανάκτησης |
| Ε.ΙΙ.7\_5 | Δελτίο Καταχώρισης Διορθώσεων |

**6. Διάγραμμα ροής**